Amú éyə Ǹtondôbə a kɔ́bɔ̄ ná ai ndá Īsraɛ̂l: Dzə́ŋán ma; eyɔ̌ŋ tē myǎyi nyiŋ ! Tə myādzə́ŋ Béthel, tə myǎkə á Gilgal, tə myǎnyían á Bêr Shéva, amú Gilgal a yi kə á məkaban, Béthel a yi lígī bīlíg. 6Dzə́ŋán hə Ǹtondôbə, eyɔ̌ŋ tē myǎyi nyiŋ, təge ai nálā, a yi dzimbi ndá Yósəb anə́ ndóan, a mǎn dzɔ dígi təge ai mod á Béthel nə́ a dím dzɔ̄. 7Bâvəŋan tə́tə̄lə́ a ńtɔ̄á ńsu, bâdudu sósōō á sí mətsɔ́. 8Ényɔ́ á ngākom miǹkundá mí átítie ai Orion, énye ǎ vəŋan díbi lə́ ńtɔ̄á mə̄léndē mə́ kídí, amǒs lə́ ńtɔ̄á díbī álú, a bándi məndím mə́ máŋ ǎ ngasoe mɔ́ á zəzə sí, a nə dzwé nâ Ǹtondôbə. 9Énye ǎ bɔ̄ nâ bə́ zu sa ńgungúl mod, ńsa ó ngabúg mə̄nyíí mə́ ndá kɔ́a. 10Bâfəm é mod ǎ kaman ai sósōō á ndá mədzó, bə́ víniŋi é mod a kɔ́bɔ̄ á kpám təge ai ebom kamá. 11Ńdɔ̄ hḿ, ḿból myātíbili miǹtəgan mí bod, mǐ nɔŋɔ̌ fə̄ bɔ́ tóya á óvə́ga wábán, mə́ndá mə́kɔ́g yā mī ngálóŋ mā, myǎyǐ kīg mɔ́ tɔbɔ. Míḿbəmbə bílé bí wɔ̂n yā mī ngábɛ mí, myǎyǐ kig nyú wɔ̂n yǎ étē. 12Amú mayəm nâ miǹsə́m myáán mí nə ezɔ̌b, bivǔs byáán eyə́gan ánén, mína yǎ myātíbili sósōō mod, mǐ fadígi byə́m, mína yǎ myātsídān mim̀búbúá á ndá mədzó.